CELEX: 52020PC0830
Language: et
Date: 2020-12-10
Title: Ettepanek: EUROOPA PARLAMENDI JA NÕUKOGU MÄÄRUS, millega muudetakse määrust (EL) 2017/2403 seoses liidu kalalaevadele kalapüügilubade andmisega püügitoiminguteks Ühendkuningriigi vetes ja Ühendkuningriigi kalalaevade püügitoimingutega liidu vetes

EUROOPA KOMISJON
            Brüssel,10.12.2020
            COM(2020) 830 final
            2020/0366(COD)
            Ettepanek:
            EUROOPA PARLAMENDI JA NÕUKOGU MÄÄRUS,
            millega muudetakse määrust (EL) 2017/2403 seoses liidu kalalaevadele kalapüügilubade andmisega püügitoiminguteks Ühendkuningriigi vetes ja Ühendkuningriigi kalalaevade püügitoimingutega liidu vetes 
            
               
         
         
            
               SELETUSKIRI
            
            
               1.ETTEPANEKU TAUST
            
            
               Vastavalt määrusele (EL) nr 1380/2013
                  1
                (ühise kalanduspoliitika alusmäärus) on liidu kalalaevadel võrdne juurdepääs liidu vetele ja kalavarudele, mille suhtes kohaldatakse ühise kalanduspoliitika eeskirju. Alates üleminekuperioodi lõpust ei kohaldata ühist kalanduspoliitikat enam Ühendkuningriigi suhtes. Ühendkuningriigi veed (territoriaalmeri ja piirnev majandusvöönd) ei ole siis enam liidu vete osa.    
            
            
               Kalavarude jätkusuutlikkuse tagamiseks ja võttes arvesse kalanduse tähtsust paljude kogukondade majandusliku toimetuleku seisukohast, on oluline säilitada võimalus kehtestada ajavahemikus pärast 31. detsembrit 2020 kuni Ühendkuningriigiga kalanduskokkuleppe sõlmimiseni kord, mille alusel on liidu ja Ühendkuningriigi laevadel vastastikune juurdepääs üksteise vetesse. Käesoleva määruse eesmärk on luua selliseks juurdepääsuks asjakohane õigusraamistik.
            
            
               Vastavalt Ühinenud Rahvaste Organisatsiooni 10. detsembri 1982. aasta mereõiguse konventsioonile („UNCLOS“) ning Ühinenud Rahvaste Organisatsiooni 4. augusti 1995. aasta rakenduskokkuleppele 10. detsembri 1982. aasta Ühinenud Rahvaste Organisatsiooni mereõiguse konventsiooni piirialade kalavarude ja pika rändega kalavarude kaitset ja majandamist käsitlevate sätete kohta („UNFSA“) nõuab ühiste kalavarude, piirialade kalavarude ja pika rändega kalavarude majandamine koostööd kõigilt riikidelt, kelle vetes kõnealused kalavarud asuvad (rannikuriigid), ja riikidelt, kelle laevastik selliseid varusid püüab (kalapüügiga tegelevad riigid). Sellise koostöö võib kehtestada kalanduse vastu huvi omavate riikide vahel sõlmitud erikorra raames.
            
            
               2021. aasta kalapüügivõimalused tuleb kokku leppida, ka Ühendkuningriigi poolt. Selline kord on püügitegevuse stabiilsuse aluseks ning see tuleb kehtestada täielikult kooskõlas UNCLOSi artiklites 61 ja 62 sätestatud nõuetega. Kõnealuse korra eesmärk peaks olema tagada mere elusressursside jätkusuutlik kasutamine ja stabiilsus nii liidu kui ka Ühendkuningriigi vetes. 
            
            
               Määruses (EL) 2017/2403
                  2
                (välispüügilaevastike jätkusuutliku majandamise määrus) on sätestatud eeskirjad liidu kalalaevade püügitoiminguteks kolmanda riigi vetes ja kolmandate riikide laevade püügitoiminguteks liidu vetes. 
            
            
               Seoses liidu kalalaevade püügitoimingutega kolmanda riigi vetes on välispüügilaevastike jätkusuutliku majandamise määrusega ette nähtud, et lipuliikmesriik võib anda käitajale otseloa, ja kehtestatud selliste lubade andmise tingimused ja menetlused. Võttes arvesse Ühendkuningriigi vetes püügitoiminguid tegevate liidu kalalaevade arvu, võivad need tingimused ja menetlused põhjustada märkimisväärseid viivitusi ja suurendada halduskoormust, kui Ühendkuningriik lubab ELi laevadel püüda kala Ühendkuningriigi vetes. Tuleb kehtestada eritingimused ja -menetlused, et hõlbustada Ühendkuningriigi poolt liidu kalalaevadele loa andmist püügitoimingute tegemiseks Ühendkuningriigi vetes. Kõnealused tingimused ja menetlused peaksid olema samaväärsed loanõuetega, mis on kehtestatud välispüügilaevastike jätkusuutliku majandamise määrusega liidu vetes püügitoiminguid tegevate kolmandate riikide laevade suhtes. 
            
            
               Käesolevas ettepanekus sätestatud erieeskirju tuleks kohaldada alates üleminekuperioodi lõpule järgnevast päevast. Lubade andmisel kohaldatakse vastastikkuse põhimõtet, st tingimusel, et Ühendkuningriik laiendab ELi laevadele juurdepääsuõigusi püügitoimingute tegemiseks Ühendkuningriigi vetes liitu rahuldaval alusel. Sellest tulenevalt antakse lube ainult juhul, kui Ühendkuningriik annab liidu laevadele loa neile eraldatud kalapüügivõimaluste kasutamiseks ja ainult ulatuses, nagu Ühendkuningriik seda teeb.
            
            
               •Kooskõla poliitikavaldkonnas praegu kehtivate õigusnormidega
            
            
               
                  Ei kohaldata.
               
            
            
               •Kooskõla muude liidu tegevuspõhimõtetega
            
            
               
                  Ei kohaldata.
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               
                  Õiguslik alus on Euroopa Liidu toimimise lepingu artikli 43 lõige 2. 
               
            
            
               •Subsidiaarsus 
            
            
               Ühine kalanduspoliitika ja selle kontroll on ELi ainupädevusse kuuluv valdkond vastavalt aluslepingu artikli 3 punktile d ning seetõttu subsidiaarsuse põhimõtet ei kohaldata. 
            
            
               Kavandatud õigusaktiga muudetaks liidu määrust (EL) nr 2017/2403, et sätestada liidu õiguses õiguslik alus, millega antakse Ühendkuningriigi laevadele võimalus teha püügitoiminguid liidu vetes ning kehtestatakse lihtsustatud ja tõhusam lubade andmise kord laevadele, kes soovivad püüda kala Ühendkuningriigi vetes. Seega on liidu tasandi meetmed hädavajalikud ja tulemusi ei ole võimalik saavutada liikmesriikide tasandil võetavate meetmetega, kuna tegemist on liidu ainupädevusse kuuluva valdkonnaga.
            
         
         
            
               •Proportsionaalsus
            
            
               
                  Ettepanek on proportsionaalsuse põhimõttega kooskõlas. Kavandatud määrust peetakse proportsionaalseks, kuna selle eesmärk on vastastikuse lubade andmise tingimuste kehtestamise kaudu tagada liidu kalalaevade jätkuv juurdepääs Ühendkuningriigi vetele. Seda tehes välditakse loa andmise menetlustes suuri häireid ja viivitusi.  
               
            
            
               •Vahendi valik
            
            
               
                  Käesoleva õigusaktiga muudetakse määrust. 
               
            
            
               •Ettepaneku edastamine liikmesriikide parlamentidele
            
            
               Vastavalt aluslepingutele lisatud protokollile (nr 1) liikmesriikide parlamentide rolli kohta Euroopa Liidus tuleb õigusaktide eelnõud, sealhulgas komisjoni ettepanekud, mis saadetakse Euroopa Parlamendile ja nõukogule, edastada liikmesriikide parlamentidele.
            
            
               Protokolli artikli 4 kohaselt peab mööduma kaheksa nädalat alates seadusandliku akti eelnõu esitamisest liikmesriikide parlamentidele kuni eelnõu lisamiseni nõukogu esialgsesse päevakorda selle vastuvõtmiseks või seisukoha vastuvõtmiseks seadusandliku menetluse kohaselt.
            
            
               Siiski on artikli 4 alusel võimalikud erandid edasilükkamatutel juhtudel, mille põhjused esitatakse õigusaktis või nõukogu seisukohas. 
            
            
               
                  Pidades silmas vajadust näha ette menetlused jätkusuutlike püügitoimingute lubamiseks Ühendkuningriigi ja liidu vetes hiljemalt päeval, mis järgneb päevale, mil lõpetatakse liidu õiguse kohaldamine Ühendkuningriigi suhtes, ning võttes arvesse vajadust näha hiljemalt samaks päevaks ette menetlused jätkusuutlike püügitoimingute lubamiseks Ühendkuningriigi ja liidu vetes vastastikkuse põhimõttel, et vältida kõnealustes vetes püügitoimingute järsku katkemist, tuleb käesoleva ettepaneku vastuvõtmist Euroopa Parlamendi ja nõukogu poolt pidada kiireloomuliseks. Seetõttu peetakse asjakohaseks tugineda erandile kaheksa nädala pikkusest ajavahemikust, millele viidatakse Euroopa Liidu lepingule, Euroopa Liidu toimimise lepingule ja Euroopa Aatomienergiaühenduse asutamislepingule lisatud protokolli nr 1 (riikide parlamentide rolli kohta Euroopa Liidus) artiklis 4.
               
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Praegu kehtivate õigusaktide järelhindamine või toimivuse kontroll
            
            
               
                  Ei ole kohaldatav käesoleva ettepaneku põhjuseks oleva sündmuse erakorralise, ajutise ja ühekordse laadi tõttu. Ettepanek ei ole seotud kehtivate õigusaktide eesmärkidega. 
               
            
            
               •Konsulteerimine sidusrühmadega
            
            
               
                  Ühendkuningriigi liidust väljaastumisest tulenevaid probleeme ja võimalikke lahendusi on tõstatanud mitmed kalandusvaldkonna sidusrühmad ja liikmesriikide esindajad. Kõik ettevõtjad, sidusrühmad ja asjaomased liikmesriigid on rõhutanud vajadust tagada vastastikune säästev kalapüük. 
               
            
            
               •Eksperdiarvamuste kogumine ja kasutamine
            
            
               
                  Ei kohaldata.
               
            
            
               •Mõjuhinnang
            
            
               Mõju hindamist ei ole vaja, kuna olukord on erakorraline ning Ühendkuningriigi staatuse muutumise ajal on vajadused piiratud. Puuduvad sisuliselt ja õiguslikult erinevad poliitikavariandid peale esildatud variandi.
                     
            
            
               •Õigusnormide toimivus ja lihtsustamine
            
            
               Ei kohaldata.
            
         
         
            
               •Põhiõigused
            
            
               
                  Käesolev ettepanek ei mõjuta põhiõiguste kaitset.
               
            
            
               4.MÕJU EELARVELE
            
            
               Ettepanek ei mõjuta eelarvet.
            
            
               5.MUU TEAVE
            
            
               Ei kohaldata.
            
            
               2020/0366 (COD)
            
            
               Ettepanek:
            
            
               EUROOPA PARLAMENDI JA NÕUKOGU MÄÄRUS,
            
            
               millega muudetakse määrust (EL) 2017/2403 seoses liidu kalalaevadele kalapüügilubade andmisega püügitoiminguteks Ühendkuningriigi vetes ja Ühendkuningriigi kalalaevade püügitoimingutega liidu vetes 
               
            
               EUROOPA PARLAMENT JA EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, eriti selle artikli 43 lõiget 2,
            
            
               võttes arvesse Euroopa Komisjoni ettepanekut,
            
            
               olles edastanud seadusandliku akti eelnõu liikmesriikide parlamentidele,
            
            
               võttes arvesse Euroopa Majandus- ja Sotsiaalkomitee arvamust
                  3
               , 
            
            
               toimides seadusandliku tavamenetluse kohaselt
            
            
               ning arvestades järgmist:
            
            
               (1)29. märtsil 2017 esitas Ühendkuningriik Euroopa Liidu lepingu artikli 50 kohase teate oma kavatsuse kohta liidust välja astuda. 
            
            
               (2)Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise leping (edaspidi „väljaastumisleping“) sisaldab korda, mille kohaselt kohaldatakse liidu õiguse sätteid Ühendkuningriigi suhtes ja Ühendkuningriigis pärast kuupäeva, mil lõpeb aluslepingute kohaldamine Ühendkuningriigi suhtes ja Ühendkuningriigis. Ühist kalanduspoliitikat kohaldatakse Ühendkuningriigi suhtes ja Ühendkuningriigis vastavalt kõnealusele lepingule üleminekuperioodi jooksul ning selle kohaldamine lõpetatakse 31. detsembril 2020. 
            
            
               (3)Kui ühise kalanduspoliitika kohaldamine Ühendkuningriigi suhtes ja Ühendkuningriigis lõpetatakse, ei ole Ühendkuningriigi veed (territoriaalmeri ja piirnev majandusvöönd) enam liidu vete osa. Seega on Ühendkuningriigiga sõlmitava kalanduskokkuleppe puudumise korral oht, et liidu ja Ühendkuningriigi laevad ei saa täielikult kasutada 2021. aasta potentsiaalseid kalapüügivõimalusi. 
            
         
         
            
               (4)Kalavarude jätkusuutlikkuse tagamiseks ja võttes arvesse kalanduse tähtsust paljude liidu ja Ühendkuningriigi kogukondade majandusliku toimetuleku seisukohast, tuleks säilitada võimalus kehtestada kord, mille kohaselt on liidu ja Ühendkuningriigi laevadel jätkuv vastastikune juurdepääs üksteise vetele pärast 31. detsembrit 2020.  Käesoleva määrusega tuleks seega luua selliseks vastastikuseks juurdepääsuks asjakohane õigusraamistik.
            
            
               (5)Käesoleva määruse territoriaalne kohaldamisala ega ükski viide Ühendkuningriigile ei hõlma Gibraltarit.
            
            
               (6)2021. aasta kalapüügivõimalused tuleb kehtestada täielikus kooskõlas Ühinenud Rahvaste Organisatsiooni mereõiguse konventsiooni
                  4
                artiklites 61 ja 62 sätestatud nõuetega. Selleks et tagada mere elusressursside säästev kasutamine ja stabiilsus liidu ja Ühendkuningriigi vetes, tuleb liikmesriikide ja Ühendkuningriigi kvoodid ja jaotusosad kokku leppida vastavalt liidu ja Ühendkuningriigi kohaldatavatele õigusaktidele. 
            
            
               (7)Arvestades Ühendkuningriigi laevade pikaajalisi püügitavasid liidu vetes ja vastupidi ning selleks, et saada vastastikune juurdepääs vetele, peaks liit nägema Ühendkuningriigi laevade jaoks ette lubade mehhanismi liidu vetele juurdepääsuks, et neil oleks võimalik püüda kala vastavalt Ühendkuningriigile eraldatavale kvoodiosadele, samadel tingimustel, mida kohaldatakse liidu laevade suhtes. Selliseid kalapüügilube tuleks anda ainult juhul, kui Ühendkuningriik jätkab liidu laevadele lubade andmist Ühendkuningriigi vetes kalapüügi jätkamiseks, ja ainult ulatuses, nagu Ühendkuningriik seda teeb.
            
            
               (8)Euroopa Parlamendi ja nõukogu määruses (EL) 2017/2403
                  5
                on sätestatud eeskirjad kolmanda riigi suveräänsete õiguste või jurisdiktsiooni alla kuuluvates vetes tegutsevatele liidu laevadele püügilubade väljaandmise ja nende haldamise kohta ning liidu vetes püügitoiminguid tegevate kolmandate riikide kalalaevade kohta.
            
            
               (9)Eelkõige on selles määruses sätestatud eeskirjad püügitoimingute kohta, mida liidu kalalaevad teevad kolmanda riigi vetes väljaspool lepinguraamistikku, ja ette nähtud, et lipuliikmesriik võib anda otselubasid, ja kehtestatud selliste lubade andmise tingimused ja menetlused.  Võttes arvesse Ühendkuningriigi vetes püügitoiminguid tegevate liidu kalalaevade arvu, võivad need tingimused ja menetlused põhjustada märkimisväärseid viivitusi ja suurendada halduskoormust, kui väljaastumislepingut või kalanduslepingut ei ole sõlmitud. Seepärast tuleb näha ette eritingimused ja -menetlused, et hõlbustada Ühendkuningriigi poolt liidu kalalaevadele loa andmist püügitoiminguteks Ühendkuningriigi vetes. 
            
            
               (10)Tuleb teha erand eeskirjadest, mida kohaldatakse kolmandate riikide kalalaevade suhtes, ja näha ette eritingimused ja -menetlused, mis võimaldavad liidul anda Ühendkuningriigi kalalaevadele luba püügitoiminguteks liidu vetes.
            
            
               (11)Seepärast tuleks määrust (EL) 2017/2403 vastavalt muuta.
            
            
               (12)Nõukogu määruse (EMÜ, Euratom) nr 1182/71
                  6
                artikli 4 lõike 3 kohaselt lõpeb õigusaktide teatava kuupäevaga seotud kohaldamine kõnealusele kuupäevale vastava päeva viimase tunni lõpus. Seepärast tuleks käesolevat määrust kohaldada alates 1. jaanuarist 2021.
            
            
               (13)Kuna väljaastumislepinguga kehtestatud üleminekuperiood lõpeb 31. detsembril 2020, peaks käesolev määrus Ühendkuningriigiga sõlmitava kalanduskokkuleppe puudumisel jõustuma kiiremas korras ja seda tuleks kohaldada alates 1. jaanuarist 2021. Eriolukorra meetmena tuleks määrust kohaldada järgmistest kuupäevadest varaseimani: 31. detsember 2021 või kuupäev, mil jõustub või hakatakse ajutiselt kohaldama liidu ja Ühendkuningriigi vahelist kalanduskokkulepet. 
            
            
               (14)Pidades silmas vajadust võtta käesolev määrus vastu enne päeva, mil vastavalt väljaastumislepingu artiklitele 126 ja 127 lõpetatakse liidu õiguse kohaldamine Ühendkuningriigi suhtes ja Ühendkuningriigis, ning võttes arvesse vajadust näha hiljemalt samaks päevaks ette menetlused jätkusuutlike püügitoimingute lubamiseks Ühendkuningriigi ja liidu vetes vastastikkuse põhimõttel, et vältida püügitoimingute järsku katkemist, peeti asjakohaseks teha erand Euroopa Liidu lepingule, ELi toimimise lepingule ja Euroopa Aatomienergiaühenduse asutamislepingule lisatud protokolli nr 1 (riikide parlamentide rolli kohta Euroopa Liidus) artiklis 4 osutatud kaheksa nädala pikkusest tähtajast. 
            
            
               (15)Selleks et nii liidu kui ka Ühendkuningriigi ettevõtjad saaksid püüki jätkata, tuleks Ühendkuningriigi laevadele anda püügilube püügitoiminguteks liidu vetes ainult juhul, kui komisjon on seisukohal, et Ühendkuningriik annab liidu laevadele juurdepääsuõigused püügitoiminguteks Ühendkuningriigi vetes vastastikkuse põhimõttel, 
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1 
               Määruse (EL) 2017/2403 muutmine
            
            
               Määrust (EL) 2017/2403 muudetakse järgmiselt.
            
            
               (1)II jaotise II peatükile lisatakse 4. jagu:
            
            
               „4. jagu
            
            
               Liidu kalalaevadele loa andmine püügitoiminguteks Ühendkuningriigi vetes
            
            
               Artikkel 18a 
               Kohaldamisala
            
            
               Erandina 3. jaost kohaldatakse käesolevat jagu liidu kalalaevade poolt Ühendkuningriigi vetes tehtavate püügitoimingute suhtes.
            
         
         
            
               Artikkel 18b 
               Mõiste
            
            
               Käesolevas jaos tähendab mõiste „Ühendkuningriigi veed“ Ühendkuningriigi suveräänsete õiguste või jurisdiktsiooni alla kuuluvaid vesi, mis on kindlaks määratud kooskõlas rahvusvahelise õigusega.
            
            
               Artikkel 18c 
               Ühendkuningriigilt kalapüügiloa saamise kord
            
            
               1.Lipuliikmesriik, kes on kontrollinud, et artiklis 5 sätestatud tingimused on täidetud, saadab komisjonile Ühendkuningriigilt loa saamiseks vastava taotluse või taotluste loetelu. 
            
            
               2.Iga taotlus või taotluste loetelu sisaldab teavet, mida Ühendkuningriik nõuab loa väljastamiseks, nõutavas vormis, nagu Ühendkuningriik on komisjonile teatanud. 
            
            
               3.Komisjon esitab liikmesriikidele lõikes 2 osutatud teabe ja vormi. Komisjon võib nõuda lipuliikmesriigilt täiendavat teavet, mida on vaja lõigetes 1 ja 2 osutatud tingimuste täitmise kontrollimiseks. 
            
            
               4.Kui komisjon leiab pärast taotluse või lõike 3 kohaselt nõutud täiendava teabe saamist, et lõigetes 1 ja 2 sätestatud tingimused on täidetud, edastab ta taotluse viivitamata Ühendkuningriigile.
            
            
               5.Kui Ühendkuningriik teatab komisjonile, et ta on otsustanud väljastada liidu laevale loa või keelduda selle väljastamisest, teavitab komisjon sellest viivitamata lipuliikmesriiki.
            
            
               6.Lipuliikmesriik võib väljastada kalapüügiloa püügitoiminguteks Ühendkuningriigi vetes üksnes pärast seda, kui talle on teatatud, et Ühendkuningriik on otsustanud väljastada loa asjaomasele liidu laevale. 
            
            
               7.Püügitoiminguid ei alustata enne, kui nii lipuliikmesriik kui ka Ühendkuningriik on väljastanud kalapüügiloa.
            
            
               8.Kui Ühendkuningriik teatab komisjonile, et ta on otsustanud liidu kalalaeva kalapüügiloa peatada või tühistada, teavitab komisjon sellest viivitamata lipuliikmesriiki. Liikmesriik peatab või tühistab vastavalt oma kalapüügiloa püügitoiminguteks Ühendkuningriigi vetes.
            
            
               9.Kui Ühendkuningriik teatab otse lipuliikmesriigile, et ta on otsustanud väljastada liidu kalalaevale kalapüügiloa, keelduda selle väljastamisest, selle peatada või see tühistada, teavitab lipuliikmesriik sellest viivitamata komisjoni. Liikmesriik peatab või tühistab vastavalt oma kalapüügiloa püügitoiminguteks Ühendkuningriigi vetes.
            
            
               Artikkel 18d 
               Seire
            
            
               Komisjon jälgib Ühendkuningriigi poolt liidu kalalaevadele kalapüügilubade andmist püügitoiminguteks Ühendkuningriigi vetes.“; 
            
            
            
               (2)III ja IV jaotise vahele lisatakse IIIa jaotis:
            
            
               „IIIa JAOTIS
            
            
               ÜHENDKUNINGRIIGI KALALAEVADE PÜÜGITOIMINGUD LIIDU VETES
            
            
            
               Artikkel 38a 
               Kohaldamisala
            
         
         
            
               Erandina III jaotisest kohaldatakse käesolevat jaotist Ühendkuningriigi kalalaevade poolt liidu vetes tehtavate püügitoimingute suhtes.
            
            
               Artikkel 38b 
               Ühendkuningriigi laevade püügitoimingud
            
            
               Ühendkuningriigi kalalaevad võivad teha püügitoiminguid liidu vetes vastavalt tingimustele, mis on sätestatud kohaldatavates liidu õigusaktides, tingimusel et liidu laevadele antakse juurdepääs püügitoiminguteks Ühendkuningriigi vetes vastastikkuse põhimõttel. 
            
            
               Artikkel 38c 
               Üldpõhimõtted 
            
            
               1.Ühendkuningriigi kalalaev ei või püügitoiminguid liidu vetes teha, välja arvatud juhul, kui komisjon on väljastanud laevale kalapüügiloa. Selline luba väljastatakse ainult juhul, kui laev vastab lõikes 2 sätestatud kõlblikkuskriteeriumitele. 
            
            
               2.Komisjon võib väljastada Ühendkuningriigi laevale kalapüügiloa, kui:
            
            
               (a)kalalaeval on Ühendkuningriigi ametiasutuse väljastatud kehtiv kalapüügiluba;
            
            
               (b)Ühendkuningriik on kandnud kalalaeva laevastikuregistrisse, millele on juurdepääs komisjonil;
            
            
               (c)kalalaev ja kõik sellega seotud abilaevad kohaldavad asjakohast Rahvusvahelise Mereorganisatsiooni laeva identifitseerimisnumbri kava, niivõrd kui see on liidu õiguse kohaselt nõutav;
            
            
               (d)kalalaev ei ole kantud ETR-kalapüügiga tegelevate laevade loetellu, mille piirkondlik kalandusorganisatsioon ja/või liit on vastu võtnud vastavalt ETR-kalapüügi määrusele;
            
            
               (e)Ühendkuningriik ei ole vastavalt ETR-kalapüügi määrusele kantud koostööd mittetegevate riikide nimekirja ega vastavalt määrusele (EL) nr 1026/2012 määratud kindlaks kui riik, mis võimaldab mittesäästvaid kalapüügivõimalusi;
            
            
               (f)Ühendkuningriigil on olemas kalapüügivõimalused.  
            
            
               3.Ühendkuningriigi laev, millel on luba liidu vetes kala püüda, järgib norme, millega reguleeritakse liidu laevade püügitoiminguid selles püügipiirkonnas, kus Ühendkuningriigi laev tegutseb. 
            
            
               Artikkel 38d 
               Kalapüügilubade saamise kord
            
            
               1.Ühendkuningriik saadab komisjonile oma kalalaevadele loa saamiseks taotluse või taotluste loetelu. 
            
            
               2.Komisjon võib nõuda Ühendkuningriigilt lisateavet, mida on vaja selleks, et kontrollida, kas artikli 38c lõikes 2 sätestatud tingimused on täidetud.
            
            
               3.Kui komisjon on kindlaks teinud, et artiklis 38b ja artikli 38c lõikes 2 sätestatud tingimused on täidetud, võib ta väljastada kalapüügiloa ning teavitab sellest viivitamata Ühendkuningriiki ja asjaomaseid liikmesriike.
            
            
               Artikkel 38e 
               Kalapüügilubade haldamine
            
            
               1.Kui mõni artiklis 38b ja artikli 38c lõikes 2 sätestatud tingimustest ei ole enam täidetud, võtab komisjon asjakohased meetmed, sealhulgas muudab kalapüügiluba või tühistab selle ning teatab sellest Ühendkuningriigile ja asjaomastele liikmesriikidele.
            
            
               2.Komisjon võib keelduda loa väljastamisest või peatada või tühistada Ühendkuningriigi kalalaevale väljastatud loa järgmistel juhtudel:
            
         
         
            
               (a)kui asjaolud on põhjalikult muutunud, eelkõige seoses liidu laevade vastastikuse juurdepääsuga Ühendkuningriigi vetele;
            
            
               (b)kui on tõsine oht mere bioloogiliste ressursside säästvale kasutamisele, majandamisele ja säilitamisele;
            
            
               (c)kui see on vajalik ETR-kalapüügi ennetamiseks või tõkestamiseks; 
            
            
               (d)kui komisjon peab seda artikli 18d kohasest seiretegevusest tulenevate järelduste alusel asjakohaseks; 
            
            
               (e)kui Ühendkuningriik põhjendamatult keeldub liidu laevadele loa andmisest püügitoiminguteks Ühendkuningriigi vetes või sellise loa tühistab.
            
            
               3.Kui komisjon kooskõlas lõikega 2 keeldub loa väljastamisest, selle peatab või tühistab, teavitab ta sellest viivitamata Ühendkuningriiki. 
            
            
               Artikkel 38f 
               Püügitoimingute lõpetamine
            
            
               1.Kui Ühendkuningriigile antud kalapüügivõimalusi peetakse ammendunuks, teatab komisjon sellest viivitamata Ühendkuningriigile ja liikmesriikide pädevatele inspekteerimisasutustele. Selleks et tagada püügitoimingute jätkumine selliste ammendamata kalapüügivõimaluste raames, mis võivad mõjutada ka ammendatud kalapüügivõimalusi, nõuab komisjon Ühendkuningriigilt, et Ühendkuningriik teataks talle tehnilised meetmed, millega hoitakse ära kahjulik mõju ammendunud kalapüügivõimalustele.
            
            
               2.Alates lõikes 1 osutatud teatamise kuupäevast loetakse Ühendkuningriigi lipu all sõitvatele laevadele antud kalapüügilube asjaomaste püügitoimingute suhtes peatatuks ning laevadel ei ole enam õigust selliseid püügitoiminguid teha.
            
            
               3.Kui lõike 2 kohaselt peatatud kalapüügiload hõlmavad kõiki püügitoiminguid, mille jaoks luba oli antud, loetakse kalapüügiluba tühistatuks.
            
            
               Artikkel 38g 
               Püügikvootide ületamine liidu vetes
            
            
               Kui komisjon teeb kindlaks, et Ühendkuningriik on ületanud talle kalavaru või kalavarude rühma suhtes eraldatud kvoote, vähendab komisjon muid Ühendkuningriigile eraldatud kvoote. Komisjon püüab tagada, et kvoodi vähendamine on kooskõlas sarnastel tingimustel liikmesriikide suhtes kehtestatud vähendamistega.
            
            
               Artikkel 38h 
               Kontroll ja õigusnormide täitmise tagamine
            
            
               1.Ühendkuningriigi laev, millel on luba liidu vetes kala püüda, järgib kontrollinorme, millega reguleeritakse liidu laevade püügitoiminguid selles püügipiirkonnas, kus Ühendkuningriigi laev tegutseb.
            
            
               2.Ühendkuningriigi laev, millel on luba liidu vetes kala püüda, esitab komisjonile või komisjoni määratud asutusele ning vajaduse korral ka rannikuäärsele liikmesriigile andmed, mille kontrollimääruse kohaselt on liidu laevad kohustatud lipuliikmesriigile saatma.
            
            
               3.Komisjon või komisjoni määratud asutus saadab lõike 2 kohaselt saadud andmed rannikuäärsele liikmesriigile.
            
            
               4.Ühendkuningriigi laev, millel on luba liidu vetes kala püüda, esitab nõudmise korral komisjonile või komisjoni määratud asutusele kohaldatava vaatlejate programmi raames koostatud vaatlusaruanded.
            
            
               5.Rannikuäärne liikmesriik registreerib kõik Ühendkuningriigi laevade sooritatud rikkumised, sealhulgas seonduvad karistused, kontrollimääruse artikliga 93 ette nähtud riiklikus registris.“
            
            
               Artikkel 2 
               Jõustumine ja kohaldamine
            
            
               Käesolev määrus jõustub järgmisel päeval pärast selle avaldamist Euroopa Liidu Teatajas.
            
         
         
            
               Seda kohaldatakse alates kuupäevast, mis järgneb kuupäevale, mil vastavalt väljaastumislepingu artiklitele 126 ja 127 lõpetatakse liidu õiguse kohaldamine Ühendkuningriigi suhtes ja Ühendkuningriigis, kuni järgmistest kuupäevadest varaseimani: 
            
            
               (1)31. detsember 2021;
            
            
               (2)kuupäev, mil jõustub või hakatakse ajutiselt kohaldama liidu ja Ühendkuningriigi vahelist kalanduskokkulepet.
            
            
               Käesolevat määrust ei kohaldata siiski juhul, kui teise lõigu punktis 2 osutatud leping jõustub või seda hakatakse ajutiselt kohaldama käesoleva määruse jõustumise kuupäevaks.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel,
            
            
               
                  Euroopa Parlamendi nimel
                        Nõukogu nimel
               
               
                  president
                        eesistuja
               
            
         
         
            
                  
                     (1)
                  
                        Euroopa Parlamendi ja nõukogu 11. detsembri 2013. aasta määrus ühise kalanduspoliitika kohta, millega muudetakse nõukogu määruseid (EÜ) nr 1954/2003 ja (EÜ) nr 1224/2009 ning tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ (ELT L 354, 28.12.2013, lk 22–61).
               
               
                  
                     (2)
                  
                        Euroopa Parlamendi ja nõukogu 12. detsembri 2017. aasta määrus (EL) 2017/2403, milles käsitletakse välispüügilaevastike jätkusuutlikku majandamist ja millega tunnistatakse kehtetuks nõukogu määrus (EÜ) nr 1006/2008 (ELT L 347, 28.12.2017, lk 81).
                        
               
               
                  
                     (3)
                  
                        ELT C , , lk .
               
               
                  
                     (4)
                  
                        Ühinenud Rahvaste Organisatsiooni mereõiguse konventsioon ja selle XI osa rakendamist käsitlev 28. juuli 1994. aasta leping (EÜT L 179, 23.6.1998, lk 3).
               
               
                  
                     (5)
                  
                        Euroopa Parlamendi ja nõukogu 12. detsembri 2017. aasta määrus (EL) 2017/2403, milles käsitletakse välispüügilaevastike jätkusuutlikku majandamist ja millega tunnistatakse kehtetuks nõukogu määrus (EÜ) nr 1006/2008 (ELT L 347, 28.12.2017, lk 81).
               
               
                  
                     (6)
                  
                        Nõukogu 3. juuni 1971. aasta määrus (EMÜ, Euratom) nr 1182/71, millega määratakse kindlaks ajavahemike, kuupäevade ja tähtaegade suhtes kohaldatavad eeskirjad (EÜT L 124, 8.6.1971, lk 1).